ธุรกิจข้าวหน้าเนื้อ หมื่นล้าน
สำหรับคนไทย ถ้าเรานึกไม่ออกว่าวันนี้จะกินอะไร หลายคนจะคิดถึง ข้าวกะเพราหมูสับ  แต่สำหรับคนญี่ปุ่น อาหารของพวกเขาคือ.. “ข้าวหน้าเนื้อ”  แล้วรู้หรือไม่ ตลาดข้าวหน้าเนื้อของญี่ปุ่นนั้น มีมูลค่าสูงถึง 11,460 ล้านบาท  เรื่องราวของอุตสาหกรรม ข้าวหน้าเนื้อ เป็นอย่างไร ลงทุนแมนจะเล่าให้ฟัง
3 พ.ค. 2562

ธุรกิจข้าวหน้าเนื้อ หมื่นล้าน / โดย ลงทุนแมน
สำหรับคนไทย ถ้าเรานึกไม่ออกว่าวันนี้จะกินอะไร
หลายคนจะคิดถึง ข้าวกะเพราหมูสับ
แต่สำหรับคนญี่ปุ่น
อาหารของพวกเขาคือ.. “ข้าวหน้าเนื้อ”
แล้วรู้หรือไม่
ตลาดข้าวหน้าเนื้อของญี่ปุ่นนั้น มีมูลค่าสูงถึง 11,460 ล้านบาท
เรื่องราวของอุตสาหกรรม ข้าวหน้าเนื้อ เป็นอย่างไร
ลงทุนแมนจะเล่าให้ฟัง
ประวัติของข้าวหน้าเนื้อ หรือที่คนญี่ปุ่นเรียกกันว่า Gyudon เริ่มต้นขึ้นเมื่อ 150 ปีก่อน
ในสมัยก่อน คนญี่ปุ่นถูกห้ามเรื่องการกินเนื้อเป็นอาหาร
จนกระทั่งปี 1862 เริ่มมีคนทำอาหารโดยใช้เนื้อวัว ซึ่งอาหารนั้นใช้ชื่อว่า Gyunabe
Gyu หมายถึง เนื้อวัว
nabe หมายถึง หม้อ
หรือคนไทยรู้จักกันในชื่อของ สุกียากี้เนื้อแบบญี่ปุ่น ที่มีน้ำสีดำ
ต่อมาปี 1867 เริ่มมีธุรกิจขายเนื้อเกิดขึ้น โดยคุณ Kahei Nakagawa เป็นคนแรกที่ขายเนื้อ และได้เปิดร้านอาหาร Gyunabe ขึ้นที่เมืองโตเกียว
ในช่วงแรกที่เขาเปิดร้าน Gyunabe ก็ยังไม่เป็นที่ชื่นชอบของคนญี่ปุ่น
แต่เขาก็ได้ปรับปรุงสูตรเรื่อยมา จนความนิยมเริ่มมากขึ้น ทำให้ร้านของเขาได้ขยายสาขาอย่างรวดเร็ว
ดูเหมือนจะไปได้อย่างสวยงาม..
แต่ปัญหาของ Gyunabe คือ ราคาอาหารที่ค่อนข้างสูงสำหรับคนทั่วไป
หลายคนจึงต้องการกินอะไรที่ถูกและง่ายกว่า จึงเกิดเป็นเมนูใหม่ที่ชื่อว่า Gyumeshi
Gyumeshi คือการราดน้ำของ Gyunabe และเนื้อ ลงไปบนข้าว
หรือเมนูนี้เรียกอีกชื่อหนึ่งว่า Gyudon นั่นเอง
ที่น่าสนใจกว่านั้นก็คือ
ใครจะไปคิดว่า ธุรกิจข้าวหน้าเนื้อที่เป็นอาหารพื้นๆ คล้ายข้าวผัดกะเพราของประเทศไทย
จะสามารถขยายสาขามากมาย จนเป็นธุรกิจขนาดใหญ่ได้
ปี 2017 มูลค่าของตลาดข้าวหน้าเนื้ออยู่ที่ 4 หมื่นล้านเยน หรือประมาณ 11,460 ล้านบาท
โดยผู้นำในตลาดนี้มีอยู่ 3 บริษัท คือ
Zensho 51% (ร้าน Sukiya)
Yoshinoya 26% (ร้าน Yoshinoya)
Matsuya 23%
และอื่นๆ เพียง 1%
ซึ่งเมื่อมาดูรายได้ของทั้ง 3 ร้าน ในปี 2018 ก็พบว่า
Zensho รายได้ 165,500 ล้านบาท กำไร 2,446 ล้านบาท
Yoshinoya รายได้ 28,680 ล้านบาท ขาดทุน 243 ล้านบาท
Matsuya รายได้ 26,580 ล้านบาท กำไร 680 ล้านบาท
ซึ่งรายได้ของ Zensho และ Yoshinoya จะมีเชนร้านอาหารญี่ปุ่นร้านอื่นๆ อีกด้วย
สำหรับในประเทศไทย
บริษัทเชนร้านอาหารที่ใหญ่สุด ก็คือบริษัทเอ็มเค
ในปี 2018 บริษัทเอ็มเค มีรายได้ 17,234 ล้านบาท ซึ่งยังมีขนาดเล็กกว่าบริษัทที่กล่าวมาทั้งหมด
ก็น่าจะทำให้เราได้เห็นภาพว่า เชนร้านอาหารของบริษัทญี่ปุ่นนั้นใหญ่มาก
 
โดยเรื่องนี้อาจทำให้เราได้ข้อคิดว่า
ข้าวหน้าเนื้อที่ดูเหมือนเป็นอาหารทั่วไปของชาวญี่ปุ่น กลับสามารถสร้างแบรนด์ และขยายสาขาไปในหลายประเทศทั่วโลก
ซึ่งอาหารของประเทศไทยก็ไม่แพ้ชาติใดในโลก
แต่ผู้ประกอบการไทย ยังขาดการนำเสนอธุรกิจแบบเชนร้านอาหารไปทั่วโลก
ในวันหนึ่ง ถ้ามีคนทำสำเร็จ เราอาจจะเห็นเชนร้านอาหารผัดกะเพราอยู่ตามประเทศต่างๆ ก็เป็นได้..
ปิดท้ายด้วยข้อมูลที่น่าสนใจ
รู้หรือไม่ว่า..
คุณ Kentaro Ogawa ซึ่งเป็นผู้ก่อตั้งบริษัท Zensho ติดอันดับที่ 30 ของคนรวยสุดในญี่ปุ่น
และมีทรัพย์สินมากถึง 44,500 ล้านบาท เลยทีเดียว..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-Annual Report - Zensho
-Annual Report - Yoshinoya
-